# Samarbeidsavtale om UniMus:Kultur

UniMus:Kultur (UMK) er et nasjonalt samarbeid mellom Arkeologisk museum i Stavanger, Kulturhistorisk museum i Oslo, Universitetsmuseet i Bergen, NTNU Vitenskapsmuseet i Trondheim og Norges arktiske universitetsmuseum i Tromsø.

Samarbeidet omfatter videreutvikling og drift av en felles IT-basert samlingsforvaltningsløsning for universitetsmuseenes kulturhistoriske samlinger.

Samarbeidsavtalen gjelder for perioden 01.01.2024 - 31.12.2026. Partenes intensjon er å sikre varig drift og vedlikehold av felles datasystemer ved å fortsette samarbeidet også etter denne perioden.

**1 Overordnet målsetning**

UniMus:Kultur (UMK) er et samarbeid for å sikre en felles, koordinert drift, utvikling og bruk av IT-tekniske løsninger for dokumentasjon, forvaltning og tilgjengeliggjøring av universitetsmuseenes kulturhistoriske samlinger.

Løsningene skal bidra til en effektiv, rasjonell og datasikker forvaltning av samlingene slik at universitetsmuseene tilfredsstiller nasjonale og internasjonale standarder for samlingsforvaltning (som f.eks. kvalitetskravene i Spectrum standarden).

Systemporteføljen kan inneholde flere ulike, men integrerte systemer.

**2 Organisering av samarbeidstiltaket**

Samarbeidet i UMK organiseres med en styringsgruppe, en samarbeidsgruppe samt faglige brukergrupper.

Styringsgruppen bestående av de samarbeidende museenes direktører, har overordnet ansvar for UMK.

Styringsgruppen oppretter et operativt drifts- og prioriteringsorgan kalt «samarbeidsgruppe» med representanter fra alle museene der Universitetets senter for informasjonsteknologi (USIT, UiO) har observatørstatus. Styringsgruppen kan vedta prioriteringer i utviklingsarbeidet innenfor rammene av gjeldende prosjektplan.

I avtaleperioden er KHM sekretær for styringsgruppen og leder samarbeidsgruppen.

Prosjektets planverk, sakspapirer, referater og rapporter skal være åpent og lett tilgjengelig for alle samarbeidende museer og universiteter.

KHM utnevnes som produkteier for IT-teknisk utviklingsarbeid på vegne av de samarbeidende museene og har i kraft av dette bestilleransvar for ekstern utvikling. Bestillerrollen ivaretas av KHM.

**2.1 Styringsgruppe**

Styringsgruppen har overordnet ansvar for at virksomheten UKM skjer i henhold til intensjoner og mål samt at det skjer innenfor de økonomiske rammene for samarbeidet.

Styringsgruppen benytter UHR-Museum som rådgivende organ i saker som angår alle institusjonene, når det er behov for avklaringer mot universitetsledelsen ved de respektive universiteter. Møter i styringsgruppen kan avholdes i forbindelse med UHR-Museums møter, minst to ganger årlig.

Styringsgruppen vedtar nye utviklingsprosjekter samt økonomiske rammer for drifts- og utviklingsprosjekt, påser at vedtatte prosjekter utvikles i overenstemmelse med prosjektplanene og vedtar eventuelle endringer i prosjektplanene.

Kulturhistorisk museum (KHM) ved Universitetet i Oslo er sekretær for styringsgruppen.

KHM jobber saksforberedende for styringsgruppen og rapporter om prioriteringer innenfor prosjektrammene, ressursdisponeringer, status og økonomi.

**2.3 Samarbeidsgruppe**

UMKs prioriteringsorgan «Samarbeidsgruppen» består av representanter for Arkeologisk museum (UiS), Kulturhistorisk museum (UiO), NTNU Vitenskapsmuseet, Universitetsmuseet i Bergen (UiB) og Norges arktiske universitetsmuseum og akademi for kunstfag (UiT).

Samarbeidsgruppen styrer og følger opp utviklingsprosjekt og gir styringsgruppen råd om alternative løsninger.

Samarbeidsgruppen prioriterer utviklingsoppgavene på grunnlag av egne vurderinger og etter forslag fra brukerforaene innenfor vedtatte prosjektrammer.

Samarbeidsgruppen skal også avstemme det IT-tekniske utviklingsarbeidet med pågående og relatert arbeid i museene.

Samarbeidsgruppen oppretter i samarbeid med de deltakende museer brukergrupper der det er hensiktsmessig og fremmer forslag om nye utviklingsprosjekt for styringsgruppen.

KHM leder gruppen.

Hvert museum har én representant i organet, og i tillegg deltar USIT på organets møter som observatør. Museene er representert ved faglige ledere eller fagpersoner museet delegerer ansvar til.

**2.4 Brukergrupper**

Brukernes og de enkelte samlingenes behov knyttet til utviklingen av det nye IT-baserte samlingsforvaltningssystemet ivaretas gjennom brukergrupper, som er rådgivende overfor samarbeidsgruppen og UMK-styret.

Brukergruppene opprettes og avsluttes av samarbeidsgruppen sammen med museene og er sammensatt av fagpersoner med kompetanse innenfor de til enhver tid aktuelle utviklings- / samarbeidsprosjektene.

Brukergruppene møtes etter behov og bør organiseres med en egen valgt leder for å sikre god kommunikasjon mot samarbeidsgruppen.

Det er viktig at brukergruppenes sammensetning er representativ for å fange inn de ulike samlingenes variasjon og særtrekk.

Faggruppen for arkeologisk feltdokumentasjon videreføres som en brukergruppe og knyttes til drift av infrastrukturen ADED.

**3 Eierskap til data**

Den enkelte institusjon har til enhver tid eierskap til og dermed full råderett over alle sine data, og kan når som helst kreve å få sine data eksportert ut fra systemet i bruk av UniMus:Kultur. Hver institusjon bestemmer hvilke data som skal publiseres.

Data skal rutinemessig eksporteres til standard format og API. USIT eller de samarbeidende museene kan ikke benytte de øvrige museenes upubliserte data i andre sammenhenger uten eksplisitt tillatelse fra eiende museum.

Databaseløsningen for museenes data publiseres som åpen standard, i tråd med forskrift om IT-standarder i offentlig forvaltning. jfr. Forskrift om IT-standarder i offentlig forvaltning (https://lovdata.no/dokument/SF/forskrift/2013-04-05-959).

**4 Varighet**

Samarbeidet gjelder fra 01.01.2024 og for en periode på tre år.

Dersom intet annet besluttes av styringsgruppen, skal avtalen revideres og fornyes hvert tredje år.

Dersom noen av universitetene ønsker å trekke seg fra samarbeidet, skal dette meddeles skriftlig de øvrige partene senest ett år i forveien.

Partenes intensjon med å inngå avtalen er at samarbeidet rundt felles IT-basert samlingsforvaltningssystem for universitetsmuseenes kulturhistoriske samlinger skal være langsiktig og nasjonal.

**5 Drift og vedlikehold av eksisterende løsninger**

UMK-samarbeidet omfatter videreføring av drift og vedlikehold av fellesløsningene etablert gjennom Dokumentasjons- og Museumsprosjektet (1992-2006).

Samarbeidet omfatter også vedlikehold og drift av modulene etablert gjennom MUSITs Ny IT-arkitekturprosjekt (2015-2020) når de inkluderes i den nye løsningen. I tillegg har UMK ansvar for drift av infrastrukturen ADED (Archaeological Digital Excavation Documentation),

Budsjettet for drift og vedlikehold til systemene spesifiseres i en egen driftsavtale mellom museene og USIT ved UiO.

Eierskap og bruksrett avtales separat mellom de enkelte museene og USIT i tråd med bestemmelsene i denne samarbeidsavtalens pkt. 3 Eierskap.

**6 Budsjett**

De økonomiske rammene for samarbeidet er justert i forhold til SSBs KPI (konsumprisindeksen). Forslag til endring av budsjettrammene i treårsperioden skal meldes som sak til styringsgruppemøte året før endringen trer i kraft.

Utvikling og drift er spesifisert i budsjettet. Fordelingen mellom universitetene bruker samme forholdstall som sist. Når det gjelder drift deles UiOs andel likt mellom KHM og NHM. Utviklingsarbeidet for ny IT-basert samlingsforvaltningssystem samt videreutvikling av nye moduler er beskrevet i målsetning under pkt. 1 i dette dokumentet samt i en egen prosjektbeskrivelse.

Daglig drift av eksisterende MUSIT database og nye moduler er regulert av en egen driftsavtale mellom de enkelte museene og USIT, jfr. beskrivelse i målsetning under pkt. 1 i dette dokumentet.

I tillegg til budsjettrammen kommer museenes egenbidrag til prosjektet i form av arbeid med organisering og testing ved universitetsmuseene. KHM vil bidra med ca. 6 mnd / år, hvert av de andre museene vil bidra med ca. 2 mnd / år.

Budsjettfordeling

|  |  |
| --- | --- |
| Universitet | % |
| UiT | 14 |
| NTNU | 23,5 |
| UiB | 23,5 |
| UiS | 6 |
| UiO | 33 |